钦定古今图书集成/历象汇编/庶征典/第082卷 > 王充论衡 > 《甘露》王鏊
## 钦定古今图书集成/历象汇编/庶征典/第082卷 > 王充论衡 > 《甘露》王鏊

一树珑璁冻欲流，碎攒红玉上枝头。香分醽醁春谁
酿，光映珊瑚夜未收。瑞谢仙人云外掌，恩霑暍者道
旁喉。不知造化真何意，独凭栏杆翫未休。

汉王延寿《鲁灵光殿赋》：“甘露被宇而下臻。”

魏曹植《魏德论》元德：“洞幽飞化，上承甘露，以降，蜜淳
冰凝，观阳弗晞，琼爵是承，献之帝朝，以明圣征。”
宋谢庄《请封禅表》，“雕气降雰于宫榭，珍露呈味于禁
林。”

《南齐书武帝本纪》：“甘露凝晖于𬳶牧，神爵𬸣翥于兰
囿。”

《梁书武帝本纪》：“义师初践，芳露凝甘。”

《简文帝七励》：“金船漾宝，银瓮呈甘。”

王筠《开善寺碑》：“熏风璚露，散馥流甘。”

陈徐陵《傅大士碑》：“四彻之中，𢘆泣甘露；六旬之内，常
雨天酒。”〈又〉《孝义寺碑》：“明星皎皎，流半月之光；甘露团
团，洒如饧之味。”

北周庾信《马射赋》：“竹苇两草，共垂甘露，青赤二气，同
为景星。”

《隋书乐志》：“露甘泉，白云郁河清。”

《宇文恺传》，“天符地宝，吐醴飞甘。”

薛道衡《老氏碑》：“春泉如醴，出自京师；秋露凝甘，遍于
行苇。”

宋晏殊《两朝祥瑞赞序》“露饴云蔚，泉涌河清。”

《玉海》“露坛凝紫，河宫湛碧。”

唐张说诗：“珠囊含瑞露，金镜抱迁轮。”

王昌龄诗：“万年甘露水晶盘。”

殷璠诗：“昨日锺山甘露降，玻璃满赐出宫瓢。”

宋苏轼诗：“瑞露酌天浆。”

《列子殷汤》篇：“师文鼓琴将终，命宫而总四弦，则景风
翔，庆云浮，甘露降，澧泉涌。”

《诚斋杂记》：“吴郡沈丰为零陵太守，到官一年，甘露降
五县，流被林膏草木，时人歌之。”

《水经注》：“昌邑县东北有金城，城内有《沇州刺史河东
薛棠像碑》。以郎中拜剡令，甘露降园，熹平四年迁州，
明年，甘露复降殿前树，从事冯巡、主簿华操等相与
褒树，表勒棠政。”

《汝南先贤传》：新蔡郑敬都尉高懿，厅前槐树有白露，
类甘露。懿间掾属，皆言是甘露，敬曰：“明府德政，未致
甘露，但树汁耳。”懿不悦，称疾而去。

《后贤志》：“犍为杨彭敬宗，弟逵训宗，各以德行称，同察
孝廉。彭比苏令，甘露降其县。”

《晋书五行志》：“海西公太和中，百姓歌曰：‘青青御路杨，
白马紫游缰。汝非皇太子，𨚗得甘露浆’。识者曰：‘白者
金行，马者国族，紫为夺正之色，明以紫间朱也’。”海西
公寻废，其三子并非海西公之子，缢以马缰死之明
日，南方献甘露焉。

《宋书符瑞志》：“宋武帝居在丹徒，始生之夜，有甘露降
于墓树。”

《梁书昭明太子传》：“高祖大弘佛教，亲自讲说。太子亦
崇信三宝，遍览众经。乃于宫内别立慧义殿，专为法
集之所，招引名僧，谈论不绝。太子自立三谛、法身义，
并有新意。普通元年四月，甘露降于慧义殿，咸以为
至德所感焉。”

《三国典略》：“梁元帝初，甘露降荆州皂荚树。”

《陈书徐伯阳传》：“伯阳，徐司空侯安都府记室参军事。
安都素闻其名，见之，降席为礼。甘露降乐游苑，诏赐
安都，令伯阳为谢表。世祖览而奇之。”

《北魏书明元密皇后杜氏传》：“初以良家子选入太子
宫，有宠，生世祖。及太宗即位，拜贵嫔。泰常五年，薨。世
祖即位，追尊号谥，又立后庙于邺，刺史四时荐祀。以
魏郡太后所生之邑，复其调役。后甘露降于庙庭。高
宗时，相州刺史高闾表修后庙。”

宗以本官征鸿。四年，复有甘露降其京兆宅庭树。”
《北齐书邢卲传》：“世宗幸晋阳，路中频有甘露之瑞，朝
臣皆作《甘露颂》，尚书符令卲为之序。”

《北史阳休之传》：“休之除中山太守，在郡三年，再致甘
露之瑞。”

《隋书孝义传》：“李德饶，性至孝，父母寝疾，辄终日不食，
十旬不解衣。及丁忧，哀恸，欧血数升。送葬之日，会仲
冬积雪，行四十馀里，单缞徒跣，号踊几绝。后甘露降
于庭树。”

《唐书崔元𬀩传》：“元𬀩母亡，哀毁，甘露降庭树。”

《裴敬彝传》：敬彝七岁能文章，性谨敏，宗族重之，号“甘
露顶。”亲亡，自伤不得养，即穿圹为门，晨夕汛扫，庐墓
左，喑默三十年，家人有所问，画文以对。会官改新道，
出庐前，行旅见之，皆为流涕。有甘露降茔木，白兔驯
扰，县令刊石记之。

《许法慎传》：法慎，沧州清池人。甫三岁已有知时母病
不饮乳，惨惨有忧色。或以珍饵诡悦之，辄不食，还以
进母。后亲丧，常庐于茔。有“甘露、嘉禾、灵芝、木连理、白
兔之祥。”

《大唐新语》：李逊为贝州刺史，甘露遍于庭中树。其邑
人曰：“美政所致，请以闻。”逊谦退。

《唐书独孤及传》：“迁礼部员外郎，历濠、舒二州刺史。岁
饥旱，邻郡庸亡什四以上，舒人独安。以治课加检校
司封郎中，赐金紫，徙常州，甘露降其庭。”

《旧唐书文宗本纪》：“太和九年十一月，李训、郑注谋诛
内官，诈言金吾仗舍石榴树有甘露，请上观之。内官
先至金吾仗，见幕下伏甲，遽扶帝辇入内，故训等败，
流血涂地。京师大骇，旬日稍安。”

《茅亭客话》：“圣宋戊申岁，帝奉元符，礼行泰岳。是时雨
露之恩，遍加率土，应天下悉赐大酺。其年冬十月，知
州枢密直学士任公中正于衙南楼前盛张妓乐杂
戏，以宴耆老，遵诏旨也。大酺之盛，蜀民虽眉庞齿𫠜，
未曾见之，可谓荣观尔。欢呼之声，倾动方隅，皆称往
岁两陷盗贼，堕于涂炭，岂知今日遇文明主，作太平
民得观兹盛世耶？”是岁冬十二月，甘露降于大圣慈
寺、甘露寺、净众寺、金绳院、龙兴观、青羊宫，及衙廨内
道院，凡八处。竹柏之上，自承天节日至二十日，逐夜
连绵不止，叶无大小，悉皆周遍。士庶扶老携幼，奔驰
于路，以盘盂承接，尝饮之，甘如饴蜜。又里《儒证瑞应
图》曰：“夫甘露之降，王者尊贤尚齿，则”竹柏受之。圣人
作为，道之休明，德动乾坤而感者谓之“瑞”，其是之谓
乎。

《天中记》：祥符九年十一月五日，赐玉清昭应宫甘露
歌曰：“名神浆，称天酒，考祥图兮嘉应之首，降仁寿兮
零未央，观旧史兮太平之祥。”

《宋史彭乘传》：“乘知普州，父卒，既葬，有甘露降于墓柏，
人以为孝感。”

《孝义列传》：“罗居通，益州成都人。母死，庐墓三年，有甘
露降坟树。”

邓宗古，简州阳安人。父死，自培土为坟，庐其侧，晨夕
号恸，甘露降于墓木。

郭义，兴化军人。早游太学，以操尚称。年四十馀，客钱
塘，闻母丧，徒跣奔丧，每一恸辄呕血。家贫甚，故人有
所馈，不受。聚土为坟，手莳松竹，而庐于其旁，甘露降
于墓上。

《甲申杂记》：周仲元章作漕淮南，谓余曰：“尝为衡阳宰，
一日邑云甘露降，视松竹间光洁如珠。因取一枝示
刘贡父，贡父曰：‘速弃之，此阴阳之戾气所成。其名爵
饧，饮之令人致疾。古人盖有说焉，当求博识之君子，
求甘露爵饧之别’。”〈注〉《建康实录》：“陈末，覆舟山及蒋山
松柏林，冬月常出木醴，后主以为甘露之瑞，俗呼为
雀饧。”

谈渊，翰林侍讲学士杜镐，博学有识。都城外有坟庄，
一日若有甘露降布林木，子侄辈惊喜，白于镐，镐味
之，惨然不怿。子侄启请，镐曰：“此非甘露，乃雀饧，大非
佳兆，吾门其衰矣。”逾年镐薨，有八丧。

《明良录略》：“宋濂擢翰林学士，时甘露屡降，上问灾祥
之故，对曰：‘受命不于天，于其人，休符不于祥，于其仁。
是以《春秋》不书祥而记异也。